Primarul Sectorului 3, Robert Negoiță, finanțatorul clubului Steaua, George Becali, omul de afaceri Cristian Țînțăreanu, fostul ministru Adriean Videanu, Avocatul Poporului, Victor Ciorbea, cu soția, și Crinuța Dumitrean, fosta șefă a Autorității Naționale pentru Restituirea Proprietăților, apar în continuare pe lista Fiscului ca având datorii bugetare. În schimb, Ioan Becali și foștii miniștri Elena Udrea și Eugen Teodorovici nu mai apar pe listă.

Noua listă redactată acum de Fisc reprezintă datoriile aferente anului trecut.

Lista este prezentată după ce, în ianuarie, Fiscul a anunțat că ridică semnificativ pragurile sub care datoriile companiilor, PFA și persoanelor fizice nu mai pot fi prezentate public pe site.

Primarul Sectorului 3, Robert Negoiță, apare cu o datorie în ușoară creștere, de la 232 milioane lei la 233,4 milioane lei, ca și George Becali, de la 9,6 milioane lei la aproape 9,7 milioane lei. În primăvară, Becali avea datorii de doar 3,99 milioane de lei.

Pe listă nu mai apare acum și vărul său, Ioan Becali, care figura oricum cu o sumă infimă pentru potențialul acestuia, de 2.332 lei, dar apare firma Becali Sport, cu 661.146 lei.

Europarlamentarul Daciana Sârbu, soția fostului premier Victor Ponta, nu mai apare cu obligații neachitate din vară, de 7.917 lei, după ce în primăvară îi erau imputate datorii de 48.923 de lei, ca și fostul ministru Elena Udrea, care nu mai apare cu o datorie de 50.742 lei.

Omul de afaceri Silviu Prigoană este inclus pe listă cu o datorie de 4,1 milioane lei.

Fostul primar al sectorului 5, Marian Vanghelie, apare acum cu o datorie de 87.600 lei. Și fostul ministru Radu Berceanu apare pe listă, cu 51.630 lei.

Fostul ministru Adriean Videanu, care își redusese datoria la stat de la 12.091 lei la e 10.858 lei apare acum dator cu 16.650 lei, iar fostul ministru Eugen Teodorovici, care a condus și Finanțele, nu mai apare cu restanțe, după ce și le redusese în vară de la 73.000 de lei la 56.861 de lei.

Cristian Țânțăreanu, care deține cartierul de lux Paradisul Verde din Corbeanca, a scăzut puțin totalul datoriei, de la 2,85 milioane de lei la 2,73 milioane lei

Crinuța Dumitrean, care a condus Autoritatea Națională pentru Restituirea Proprietăților în intervalul 2009-2011, apare în continuare cu datorii de 1,2 milioane lei.

Avocatul Poporului, Victor Ciorbea, este și el pe listă, dar cu datorii ușor mai mici, de la 193.869 lei la 186/700 lei (după ce în urmă cu un an avea datorii de circa 200.000 de lei), iar soția sa, Lacrima Ciorbea, este tot în urcare ușoară, de la circa 370.000 de lei, în primăvară, și 373.693 lei în vară la 380.000 lei.